CELEX: 52021PC0028
Language: da
Date: 2021-01-26
Title: Forslag til RÅDETS FORORDNING om ændring af Rådets forordning (EU) nr. 389/2012 om administrativt samarbejde på punktafgiftsområdet for så vidt angår indholdet af elektroniske registre

EUROPA-KOMMISSIONEN
            Bruxelles, den 26.1.2021
            COM(2021) 28 final
            2021/0015(CNS)
            Forslag til
            RÅDETS FORORDNING 
            om ændring af Rådets forordning (EU) nr. 389/2012 om administrativt samarbejde på punktafgiftsområdet for så vidt angår indholdet af elektroniske registre
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Rådets forordning (EU) nr. 389/2012
                  1
                udgør det retlige grundlag for administrativt samarbejde mellem medlemsstaterne.
            
            
               Dette forslag ledsager kapitel V i Rådets direktiv 2020/262
                  2
               . Det vedrører indholdet af registrene i den elektroniske database, som medlemsstaterne vedligeholder, for så vidt angår autoriserede afsendere og autoriserede modtagere, der kun lejlighedsvis sender eller modtager varer.
            
            
               Medlemsstaterne kan give en autoriseret afsender eller en autoriseret modtager, der kun lejlighedsvis sender eller modtager punktafgiftspligtige varer, en midlertidig autorisation, der er begrænset til en nærmere bestemt mængde punktafgiftspligtige varer, en enkelt afsender eller modtager og en nærmere bestemt periode.
            
            
               Forslaget indeholder bestemmelser om de oplysninger, der skal anføres i de registre, som medlemsstaterne vedligeholder, for så vidt angår autoriserede afsendere og autoriserede modtagere, der kun lejlighedsvis flytter varer. Disse oplysninger vedrører mængden af varer, den erhvervsdrivendes identitet ved ophøret af varernes bevægelse og den midlertidige autorisations varighed.
            
            
               •Sammenhæng med de gældende regler på samme område
            
            
               
                  Forslaget er knyttet til Rådets direktiv (EU) 2020/262, hvori autoriserede afsendere og autoriserede modtagere defineres. Autoriserede afsendere og autoriserede modtagere er erhvervsdrivende, der er involveret i bevægelsen af punktafgiftspligtige varer, som er overgået til forbrug på en medlemsstats område og derefter flyttet til en anden medlemsstats område. Formålet med dette forslag er at udvide anvendelsesområdet for artikel 19 i Rådets forordning (EU) nr. 389/2012 med henblik på at fastsætte de oplysninger, som medlemsstaterne skal anføre i registrene over disse erhvervsdrivende, der kun lejlighedsvis flytter punktafgiftspligtige varer. 
               
            
            
               •Sammenhæng med Unionens politik på andre områder
            
            
               
                  Denne ændring er meget teknisk og har derfor ingen indvirkning på Unionens andre politikker 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Retsgrundlaget for forslaget er artikel 113 i traktaten om Den Europæiske Unions funktionsmåde (TEUF). I henhold til denne artikel vedtager Rådet, der træffer afgørelse med enstemmighed efter en særlig lovgivningsprocedure og efter høring af Europa-Parlamentet og Det Økonomiske og Sociale Udvalg, bestemmelser om harmonisering af medlemsstaternes regler vedrørende indirekte skatter.
               
            
            
               •Nærhedsprincippet (for områder, der ikke er omfattet af enekompetence) 
            
            
               Nærhedsprincippet finder anvendelse, idet forslaget ikke hører under Den Europæiske Unions enekompetence.
            
            
               
                  Forslagets mål kan ikke i tilstrækkelig grad opfyldes af medlemsstaterne og kan bedre nås på EU-plan. Der er meget stor forskel på de eksisterende nationale registreringsprocedurer, og de udgør ikke et tilstrækkeligt grundlag for at automatisere disse procedurer.
               
            
            
               •Proportionalitetsprincippet
            
            
               
                  Den foreslåede ændring går ikke videre, end hvad der er nødvendigt for at afhjælpe de pågældende problemer og på den måde nå traktatens mål om et effektivt og velfungerende indre marked.
               
            
         
         
            
               
                  Dette forslag er i overensstemmelse med proportionalitetsprincippet som fastsat i artikel 5, stk. 4, i traktaten om Den Europæiske Union. 
               
               
                  Forslaget har til formål at indføre forpligtelser for medlemsstaterne vedrørende erhvervsdrivende, der flytter varer i henhold til kapitel V, afdeling 2, i Rådets direktiv (EU) 2020/262. Uden dette forslag vil det ikke være muligt at indføre fuldt automatiserede procedurer for bevægelser af varer, der er overgået til forbrug.
               
            
            
               •Valg af retsakt
            
            
               
                  Rådsforordning.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Konsekvensanalyse
            
            
               Konsekvensanalysen blev udarbejdet for omarbejdningen af direktiv 2008/118/EF. Rådets direktiv 2008/118/EF om den generelle ordning for punktafgiftspligtige varer blev af klarhedshensyn ophævet ved Rådets direktiv (EU) 2020/262 efter at være blevet ændret væsentligt adskillige gange. Forslaget til omarbejdning blev ledsaget af en konsekvensanalyse af Rådets direktiv 2008/118/EF, der var centreret omkring visse områder, herunder automatiseringen af bevægelser inden for EU af punktafgiftspligtige varer, der er overgået til forbrug. Rådets direktiv (EU) 2020/262 omhandler det IT-system, der anvendes i forbindelse med bevægelser af punktafgiftspligtige varer, som autoriserede afsendere og autoriserede modtagere lader overgå til forbrug, og som ikke er omhandlet i direktiv 2008/118/EF, og det fastsætter betingelserne for midlertidig autorisation, når autoriserede afsendere eller autoriserede modtagere kun lejlighedsvis flytter punktafgiftspligtige varer. 
            
            
               •Målrettet regulering og forenkling
            
            
               
                  Evalueringen af direktiv 2008/118/EF blev foretaget inden for rammerne af Kommissionens Refitprogram.
               
            
            
               •Grundlæggende rettigheder
            
            
               
                  Dette forslag afspejler de grundlæggende rettigheder, navnlig retten til privatlivets fred, gennem de gældende bestemmelser om databeskyttelse i forordning (EU) nr. 389/2012.
               
            
            
               4.VIRKNINGER FOR BUDGETTET
            
            
               
                  Der vil ikke være behov for yderligere midler fra EU's budget. 
               
            
            
               5.ANDRE FORHOLD
            
            
               •Nærmere redegørelse for de enkelte bestemmelser i forslaget
            
            
            
               Forslaget ændrer anvendelsesområdet for artikel 19 i forordning (EU) nr. 389/2012 for at medtage de oplysninger, som medlemsstaterne skal anføre i registrene i den elektroniske database vedrørende autoriserede afsendere og autoriserede modtagere, som kun lejlighedsvis flytter punktafgiftspligtige varer og har fået tildelt en midlertidig autorisation.
            
            
               For registrerede afsendere skal medlemsstaternes kompetente myndigheder medtage indholdet af den midlertidige autorisation, dvs. mængden af punktafgiftspligtige varer, identiteten af modtageren i bestemmelsesmedlemsstaten og godkendelsens gyldighedsperiode.
            
            
               For registrerede modtagere skal medlemsstaternes kompetente myndigheder medtage indholdet af den midlertidige autorisation, dvs. mængden af punktafgiftspligtige varer, identiteten af afsenderen i afsendelsesmedlemsstaten og godkendelsens gyldighedsperiode.
            
            
         
         
            
               
            
               2021/0015 (CNS)
            
            
               Forslag til
            
            
               RÅDETS FORORDNING
            
            
               om ændring af Rådets forordning (EU) nr. 389/2012 om administrativt samarbejde på punktafgiftsområdet for så vidt angår indholdet af elektroniske registre
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 113,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til udtalelse fra Europa-Parlamentet
                  3
               ,
            
            
               under henvisning til udtalelse fra Det Europæiske Økonomiske og Sociale Udvalg, 
            
            
               efter en særlig lovgivningsprocedure, og
            
            
               ud fra følgende betragtninger:
            
            
               (1)Artikel 19 i Rådets forordning (EU) nr. 389/2012
                  4
                pålægger medlemsstaterne en pligt til at vedligeholde elektroniske registre over godkendte erhvervsdrivende og afgiftsoplag, som er involveret i bevægelser af punktafgiftspligtige varer under afgiftssuspensionsordninger.
            
            
               (2)Med Rådets direktiv (EU) 2020/262
                  5
                udvides anvendelsen af det IT-system, der er omhandlet i Europa-Parlamentets og Rådets afgørelse (EU) 2020/263
                  6
               , og som i dag anvendes til kontrol af bevægelser af punktafgiftspligtige varer under afgiftssuspension, til også at omfatte punktafgiftspligtige varer, der er overgået til forbrug på en medlemsstats område og derefter flyttes til en anden medlemsstats område med henblik på levering til erhvervsmæssige formål.
            
            
               (3)Med henblik på at sørge for et velfungerende IT-system ved at sikre, at de oplysninger, der lagres, er fuldstændige, ajourførte og nøjagtige, er det nødvendigt at ændre anvendelsesområdet for artikel 19 i forordning (EU) nr. 389/2012 for at fastsætte, hvilke oplysninger medlemsstaterne bør anføre i registrene i den elektroniske database vedrørende autoriserede afsendere og autoriserede modtagere, der kun lejlighedsvis flytter punktafgiftspligtige varer.
            
            
               (4)Målet for denne forordning, nemlig præciseringen af de oplysninger, som medlemsstaterne bør anføre i det elektroniske register vedrørende autoriserede afsendere og autoriserede modtagere, der kun lejlighedsvis flytter punktafgiftspligtige varer, kan ikke i tilstrækkelig grad opfyldes af medlemsstaterne, men kan som følge af behovet for at sikre IT-systemets ensartethed og lette bekæmpelsen af svig bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går denne forordning ikke videre, end hvad der er nødvendigt for at nå dette mål.
            
            
               (5)Denne forordning er i overensstemmelse med de grundlæggende rettigheder og følger de principper, der er anerkendt i Den Europæiske Unions charter om grundlæggende rettigheder, navnlig retten til beskyttelse af personoplysninger. På baggrund af de begrænsninger denne forordning fastsætter, vil behandlingen af sådanne oplysninger inden for rammerne af denne forordning ikke være mere vidtrækkende, end hvad der er nødvendigt og rimeligt for at beskytte medlemsstaternes legitime beskatningsinteresser.
            
            
               (6)Den Europæiske Tilsynsførende for Databeskyttelse blev hørt i overensstemmelse med artikel 42 i Europa-Parlamentets og Rådets forordning (EU) 2018/1725
                  7
               . 
            
            
               (7)For at ensrette anvendelsesdatoen for denne forordning med anvendelsesdatoen for bestemmelserne i direktiv (EU) 2020/262 om digitalisering af registrering og kontrol af bevægelser af punktafgiftspligtige varer, der er overgået til forbrug på en medlemsstats område og derefter flyttes til en anden medlemsstats område med henblik på levering til erhvervsmæssige formål i denne anden medlemsstat, og for at give medlemsstaterne tilstrækkelig tid til at forberede sig på de ændringer, der følger af denne forordning, bør den finde anvendelse fra den 13. februar 2023.
            
         
         
            
               (8)Forordning (EU) nr. 389/2012 bør derfor ændres —
            
            
               VEDTAGET DENNE FORORDNING:
            
            
               Artikel 1
            
            
               I artikel 19, stk. 2, i forordning (EU) nr. 389/2012 tilføjes følgende litraer: 
            
            
               "l)
                     for autoriserede afsendere, der kun lejlighedsvis flytter punktafgiftspligtige varer som omhandlet i artikel 35, stk. 8, i direktiv (EU) 2020/262, mængden af punktafgiftspligtige varer, identiteten af modtageren i bestemmelsesmedlemsstaten og den periode, hvori den midlertidige autorisation er gyldig
            
            
            
               m) 
                     for autoriserede modtagere, der kun lejlighedsvis flytter punktafgiftspligtige varer som omhandlet i artikel 35, stk. 8, i direktiv (EU) 2020/262, mængden af punktafgiftspligtige varer, identiteten af afsenderen i afsendelsesmedlemsstaten og den periode, hvori den midlertidige autorisation er gyldig."
            
            
            
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Den finder anvendelse fra den 13. februar 2023.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                     På Rådets vegne
               
               
               
                     Formand
               
            
         
         
            
                  
                     (1)
                  
                        EUT L 121 af 8.5.2012, s. 1.
               
               
                  
                     (2)
                  
                        EUT L 58 af 27.2.2020, s. 4.
               
               
                  
                     (3)
                  
                        EUT C  af , s. .
               
               
                  
                     (4)
                  
                        Rådets forordning (EU) nr. 389/2012 af 2. maj 2012 om administrativt samarbejde på punktafgiftsområdet og om ophævelse af forordning (EF) nr. 2073/2004 (EUT L 121 af 8.5.2012, s. 1).
               
               
                  
                     (5)
                  
                        Rådets direktiv (EU) 2020/262 af 19. december 2019 om den generelle ordning for punktafgifter (EUT L 58 af 27.2.2020, s. 4).
               
               
                  
                     (6)
                  
                        Europa-Parlamentets og Rådets afgørelse (EU) 2020/263 af 15. januar 2020 om digitalisering af registrering og overvågning af punktafgiftspligtige varers bevægelser (EUT L 58 af 27.2.2020, s. 43).
               
               
                  
                     (7)
                  
                        Europa-Parlamentets og Rådets forordning (EU) 2018/1725 af 23. oktober 2018 (EUT L 295 af 21.11.2018, s. 39).